Kåre Bjørgen

**Kåre Emanuel Bjørgen** (1896–1974) var en norsk forfatter, NS-politiker og antisemittisk raseteoretiker. Han var i krigsårene Nasjonal Samlings offisielle dikter, og ble omtalt som en kjent «nazistdikter» i sin samtid. Han ble utnevnt av Vidkun Quisling til NS-regimets «riksskald» og var også NS' propagandasjef i Østfold. 

I 1948 ble han dømt til tre års tvangsarbeid for landssvik. Han ble løslatt fra fengselet i 1951. Han var i etterkrigstiden aktiv i nynazistiske nettverk, som norsk kontaktperson for det svenske nynazistiske partiet Nordiska rikspartiet og redaksjonsmedlem i det svenske nynazistiske organet «Nordisk kamp». Han var gift med Magda Bjørgen, fylkesleder for «Aust-Viken» i NS Kvinneorganisasjon under krigen.

## Nazistisk dikter under krigen

Bjørgen var født i Ringebu og arbeidet som tollbetjent frem til han debuterte i 1940 med diktsamlingen *I Noregs namn*. I okkupasjonstiden ga han ut samlingene *Eld og blod* (1941), *Storm og stille* (1942), *Lengselens land* (1945) og dramaet *Angvare* (1943). Etter debuten ble han i visse kretser, både i NS og i nasjonalkonservative miljøer, fremstilt som Olav Aukrusts etterfølger. Hans diktning er gjennomsyret av en dypt følt nasjonal livsholdning. Han skrev på en egen konservativ variant av nynorsk/høgnorsk, og var kritisk til Halvdan Kohts samnorsk. Samtidig var han fascinert av de pangermanske visjonene i nasjonalsosialismen, noe man ikke minst ser i et av hans mest kjente dikt, *Germania*. Han omfavnet nasjonalsosialismens raseteorier, og han ga uttrykk for markante antisemittiske synsmåter. Fra sitt bosted i Østfold hadde han nær kontakt med den ideologiske pangermanismens anfører Hans S. Jacobsen. Under krigen var han NS sin kretsleder i Halden og propagandasjef i Østfold. Han ble medlem av Nasjonal Samling allerede i 1933. Kulturdepartementet ga ham diktergasje fra 1. januar 1942; han fikk også en rekke særoppdrag med leilighetsdikt og prologer.

Hans siste publiserte dikt i okkupasjonstiden var et minnedikt over Hitler, trykt i *[[Fritt Folk]]* 7. mai 1945.

Han var gift med Magda Bjørgen (født Vestad), som også var svært aktiv i NS, bl.a. som fylkesleder for «Aust-Viken» i NS Kvinneorganisasjon.

## Landssvikdom og senere nynazistisk aktivitet
Under landssvikoppgjøret ble Bjørgen dømt til tre års tvangsarbeid i 1948, for landssvik gjennom sitt NS-medlemskap og sitt virke som nazistisk propagandist. Han ble også fradømt yrket sitt og fikk publikasjonsforbud. Han ble løslatt fra fengsel i 1951. Ektefellen Magda ble dømt for landssvik til ni måneders tvangsarbeid. I etterkrigstiden bosatte han seg på Nesodden og var aktiv i nynazistiske nettverk. Han ble i 1960 nevnt i pressen som norsk kontaktperson for det svenske nynazistiske partiet Nordiska rikspartiet og medlem av redaksjonen i partiets organ «Nordisk kamp». I etterkrigstiden publiserte han sporadisk dikt i *[[Folk og Land]]*, et organ for landssvikdømte NS-medlemmer.

## Bibliografi
* *I Noregs namn, Dikt*, Kamban forlag, 1940
* *Eld og blod*, Kamban forlag, 1941
* *Storm og stille*, Gyldendal Norsk Forlag, 1942
* *Angvare : drama i åtte akter*, Kamban forlag, 1943, Gyldendal norsk forlag, 1944
* *Lengselens land*, Kamban forlag, 1945

## Referanser


## Eksterne lenker
* Kåre Bjørgen - omtale på allkunne.no